潯陽三題 東林寺白蓮
作者：白居易
朝代：唐

paragraphs: 東林北塘水，湛湛見底清。
中生白芙蓉，菡萏三百莖。
白日發光彩，清飆散芳馨。
洩香銀囊破，瀉露玉盤傾。
我慙塵垢眼，見此瓊瑤英。
乃知紅蓮花，虛得清淨名。
夏萼敷未歇，秋房結纔成。
夜深衆僧寢，獨起繞池行。
欲收一顆子，寄向長安城。
但恐出山去，人間種不生。